ছবির নারীকে চেনেন! সঙ্গে কে! ছবিটি দেখে প্রথমেই এই প্রশ্ন মাথায় আসে। কংগ্রেস সভানেত্রীর মুখের আদল দেখে প্রশ্ন মনে আসে, সত্যিই কি এটা সনিয়া গাঁধীর ছবি? নাকি অন্য কেউ? আর সঙ্গের ব্যক্তিটিই বা কে? কোথায় তোলা হয়েছিল এই ছবি?
সব প্রশ্নেরই উত্তর রয়েছে ইন্টারনেটে। আর তাতে যা দাবি করা হয়েছে, তাতে সত্যিই ছবির নারী কম বয়সের সনিয়া গাঁধী। আর সঙ্গের পুরুষটি এক সময়ে ইটালির বিখ্যাত ফুটবলার ফ্র্যাঙ্কো লুইসন।
এই ছবিটি সোশ্যাল মিডিয়ায় ছড়িয়ে পড়ার পরে ফেসবুক-এর পক্ষ থেকেও এর তদন্ত করা হয়। তাতে দেখা যায় ইটালির ‘জেনতে’ নামে এক পত্রিকা সনিয়া গাঁধীর পুরনো প্রেম নিয়ে একটি সংখ্যা প্রকাশ করে ২০০৪ সালের জুন মাসে। সেই সংখ্যার প্রচ্ছদেই ব্যবহার করা হয়েছিল এই ছবি।

ভাইরাল সেই ছবি। ছবি: ফেসবুক
সোশ্যাল মিডিয়ায় এমন অনেক ছবিই দেখা যায়, যা আদৌ সঠিক নয়। কোনও ব্যক্তি বা প্রতিষ্ঠান সম্পর্কে কুৎসার জন্য তৈরি করা ছবি প্রচারিত হয়। ভাইরাল হয়ে যাওয়ার পরে দেখা যায়, আসলে ছবিটি নকল। এই ছবিটি নিয়েও সন্দেহ তৈরি হয়। কিন্তু পরবর্তীকালে বিভিন্ন সংবাদমাধ্যমের যে রিপোর্ট তাতে দেখা গিয়েছে, এই প্রেমের কাহিনি মিথ্যা নয়। ছবির মতো ছবির কাহিনিও তাই যথেষ্টই ভাইরাল।
সেই ভাইরাল কাহিনি বলছে, এই ছবি ছয়ের দশকের। রাজীব গাঁধীর সঙ্গে সম্পর্কের আগেই সনিয়ার সঙ্গে সম্পর্ক গড়ে ওঠে সেই সময়ের বিখ্যাত ফুটবলার ফ্র্যাঙ্কো লুইসনের। জানা যায়, বছর চারেক সেই সম্পর্ক স্থায়ী হয়েছিল। সনিয়া তখন কিশোরী। সেই সম্পর্কের সময়েই কখনও এই ছবিটি তোলা হয়েছিল।

জেনতে পত্রিকার প্রচ্ছদ। ছবি: ফেসবুক
ইটালির ‘জেনতে’ পত্রিকা ২০১৪ সালে যে সংখ্যাটি প্রকাশ করে তাতে ফুটবলার লুইসনের বক্তব্যও প্রকাশিত হয়। তিনি ওই ছবিটির সত্যতা স্বীকার করে সাক্ষাৎকারে জানিয়েছিলেন, আন্তোনিয়া মাইনো-র (ইটালির সনিয়ার নাম) সঙ্গে তাঁর খুব সুন্দর ও মিষ্টি সম্পর্ক ছিল। 
ফ্র্যাঙ্কো লুইসন সেখানে জানান, তাঁদের বিয়ে নিয়েও কথাবার্তা হয়। সনিয়ার বাড়িতেও যাতায়াত ছিল তাঁর। কিন্তু নিজের ব্যক্তিগত করাণেই ফ্র্যাঙ্কো বিয়ে করতে পারেননি। তাঁর কথা মতো সেই সময়ে সিনয়ার বয়স ছিল খুব বেশি হলে ১৪ বছর। 

ফ্র্যাঙ্কো লুইসন। ছবি: উইকিপিডিয়া
তখন ফ্র্যাঙ্কোর বয়স ২৬। ফুটবলার হিসেবে তখনই তিনি খ্যাতির শিরোনামে। সনিয়ার ফুটবল নিয়ে বিশেষ আগ্রহ না থাকলেও ফ্র্যাঙ্কোর প্র্যাকটিস দেখতেও মাঠে যেতেন সনিয়া।
এর পরে পরেই উচ্চশিক্ষার জন্য লন্ডনে যান সনিয়া। আর সেখানেই প্রাক্তন প্রধানমন্ত্রী রাজীব গাঁধীর সঙ্গে পরিচয় ও সম্পর্ক গড়ে ওঠে সনিয়ার।